b'\n_START_ARTICLE_\nMeduze\n_START_SECTION_\nOpasnost\n_START_PARAGRAPH_\nOtrov iz lovki meduza kod \xc4\x8dovjeka izaziva bol sli\xc4\x8dnu opeklini, crvenilo ko\xc5\xbee ili plikove, osip i otok. Ako se ne tretira, djelovanje se mo\xc5\xbee uporediti s opeklinom, od \xc4\x8dega jo\xc5\xa1 mjesecima ostaje vidna promjena pigmentacije pa \xc4\x8dak i o\xc5\xbeiljak. Otrov nekih vrsta mo\xc5\xbee izazvati pote\xc5\xa1ko\xc4\x87e s disanjem, povra\xc4\x87anje ili \xc4\x8dak gubitak svijesti. Posebno je opasno djelovanje otrova australske morske ose, koje mo\xc5\xbee izazvati i smrt \xc4\x8dovjeka.\n_START_SECTION_\nMjere prve pomo\xc4\x87i\n_START_PARAGRAPH_\nNakon susreta s meduzom, treba po mogu\xc4\x87nosti sa\xc4\x8duvati mir i pa\xc5\xbeljivo otresti \xc5\xbeivotinju te iza\xc4\x87i iz vode. Ljudi koji poma\xc5\xbeu pogo\xc4\x91enom trebaju ga smiriti da se izbjegne nepotrebno kretanje a time i dodatno utrljavanje \xc5\xbearnog otrova u tijelo._NEWLINE_Mjesto koje je bilo u dodiru s meduzom treba ispirati slanom vodom, kako bi se lovke isprale. Ne smije ih se nikako poku\xc5\xa1ati odstraniti golim prstima. Osim toga, ko\xc5\xbeu se ne smije trljati, jer bi se time izazvalo daljnje pucanje \xc5\xbearnih stanica._NEWLINE_Kad se odstrane sve lovke, treba deaktivirati preostale \xc5\xbearne \xc4\x8dahure. U tu se svrhu preporu\xc4\x8duje kori\xc5\xa1tenje obi\xc4\x8dnog octa. Treba ga doliti na pogo\xc4\x91eno mjesto i ostaviti ga djelovati. Svojim \xc4\x87e osmotskim djelovanjem sprije\xc4\x8diti daljnje pucanje \xc5\xbearnih \xc4\x8dahura. Ako nema pri ruci octa, mo\xc5\xbee poslu\xc5\xbeiti urin ili limunov sok. U svakom slu\xc4\x8daju, nikako ne koristiti slatku vodu ili alkohol.\n_START_SECTION_\nPodrijetlo imena\n_START_PARAGRAPH_\nMeduze su dobile ime po pri\xc4\x8di iz gr\xc4\x8dke mitologije o Meduzi, jednoj od tri Gorgone, krilate sestre-aveti, k\xc4\x87erke Forkisove. Meduza je bila vrlo lijepa, dok se nije zamjerila bo\xc5\xbeici Ateni koja je njenu do tada prekrasnu kosu pretvorila u zmije otrovnice.'